Title: ข้อบังคับการรถไฟแห่งประเทศไทย ฉบับที่ 2.1 การแบ่งส่วนงานและอำนาจความรับผิดชอบของผู้บริหาร (แก้ไขเพิ่มเติมครั้งที่ 26)

ข้อบังคับการรถไฟแห่งประเทศไทย

ข้อบังคับการรถไฟแห่งประเทศไทย
ฉบับที่ ๒.๑
การแบ่งส่วนงานและอำนาจความรับผิดชอบของผู้บริหาร
(แก้ไขเพิ่มเติมครั้งที่
๒๖)[๑]

โดยที่ปัจจุบันสภาพเศรษฐกิจเปลี่ยนแปลงไป
ทำให้ราคาวัสดุสิ่งของเครื่องใช้ในการดำเนินการสูงขึ้น
ประกอบกับได้มีระเบียบสำนักนายกรัฐมนตรี ว่าด้วยการพัสดุ (ฉบับที่ ๒) พ.ศ. ๒๕๓๘
เปลี่ยนแปลงวงเงินในการสั่งซื้อหรือสั่งจ้างแล้ว ฉะนั้น เพื่อให้การจัดซื้อและการจัดจ้างมีความคล่องตัวและรวดเร็วยิ่งขึ้น
คณะกรรมการรถไฟแห่งประเทศไทย อาศัยอำนาจตามความในมาตรา ๒๕ (๔)
แห่งพระราชบัญญัติการรถไฟแห่งประเทศไทย พ.ศ. ๒๔๙๔ จึงออกข้อบังคับว่าด้วยการแบ่งส่วนงานและอำนาจความรับผิดชอบของผู้บริหาร
แก้ไขเพิ่มเติมดังต่อไปนี้

ข้อ ๑  ให้ยกเลิกความในข้อ ๖
แห่งข้อบังคับฉบับที่ ๒.๑ ลงวันที่ ๑๙ เมษายน ๒๕๒๘
ซึ่งแก้ไขเพิ่มเติมโดยข้อบังคับฉบับที่ ๒.๑ ว่าด้วยการแบ่งส่วนงานและอำนาจความรับผิดชอบของผู้บริหาร
(แก้ไขเพิ่มเติมครั้งที่ ๖) เมื่อวันที่ ๒๕ เมษายน ๒๕๓๑ เฉพาะที่เกี่ยวกับอำนาจและความรับผิดชอบของผู้บริหาร
ในข้อ ๖.๒ และ ๖.๖ และให้ใช้ความต่อไปนี้แทนตามลำดับดังนี้
๖.๒ การสั่งอนุญาตให้กระทำการต่าง ๆ
เกี่ยวกับการจัดซื้อวัสดุสิ่งของเครื่องใช้และการจ้าง
ให้ผู้ว่าการรถไฟแห่งประเทศไทยมีอำนาจสั่งซื้อวัสดุสิ่งของเครื่องใช้หรือสั่งจ้างโดยวิธีประกวดราคาหรือสอบราคาได้ไม่เกิน
๕๐,๐๐๐,๐๐๐ บาท (ห้าสิบล้านบาท) และโดยวิธีพิเศษไม่เกิน ๒๕,๐๐๐,๐๐๐ บาท
(ยี่สิบห้าล้านบาท) เมื่อได้ดำเนินการไปแล้วในวงเงินเกิน ๒๕,๐๐๐,๐๐๐ บาท
(ยี่สิบห้าล้านบาท) ให้รายงานคณะกรรมการรถไฟแห่งประเทศไทยทราบ
เว้นแต่การจัดซื้อน้ำมันเชื้อเพลิง น้ำมันหล่อลื่น และผลิตภัณฑ์ปิโตรเลียม
ให้ผู้ว่าการรถไฟแห่งประเทศไทยมีอำนาจสั่งซื้อได้ในวงเงินครั้งละไม่เกิน ๕๐,๐๐๐,๐๐๐
บาท (ห้าสิบล้านบาท) โดยไม่ต้องรายงานให้คณะกรรมการรถไฟแห่งประเทศไทยทราบ
๖.๖ การซื้อวัสดุสิ่งของเครื่องใช้ น้ำมันเชื้อเพลิง
น้ำมันหล่อลื่น และผลิตภัณฑ์ปิโตรเลียมหรือการจ้างครั้งใดซึ่งมีจำนวนเงินเกินกว่า
๕๐,๐๐๐,๐๐๐ บาท (ห้าสิบล้านบาท) ให้เป็นอำนาจของคณะกรรมการรถไฟแห่งประเทศไทยเป็นผู้พิจารณาอนุมัติก่อนที่จะดำเนินการยกเว้นการจัดซื้อหรือจ้างที่มีวงเงินครั้งละเกินกว่า
๕๐,๐๐๐,๐๐๐ บาท (ห้าสิบล้านบาท) และมีงบประมาณแล้วให้ผู้ว่าการรถไฟแห่งประเทศไทยมีอำนาจเรียกประกวดราคาหรือสอบราคาซื้อหรือจ้างได้
แต่เมื่อถึงขั้นที่จะอนุมัติสั่งซื้อหรือสั่งจ้าง ให้นำเสนอคณะกรรมการรถไฟแห่งประเทศไทยพิจารณา

ข้อ ๒  ให้ใช้ข้อบังคับนี้ตั้งแต่บัดนี้เป็นต้นไป

ให้ไว้ ณ วันที่ ๖ มีนาคม พ.ศ. ๒๕๔๐
ปัญญา  ตันติยวรงค์
ประธานกรรมการรถไฟแห่งประเทศไทย

อารยา / แก้ไข
๑๖ กรกฎาคม ๒๕๕๑

จุฑามาศ/ปรับปรุง
๑๘ กันยายน ๒๕๕๗

[๑] ราชกิจจานุเบกษา เล่ม ๑๑๔/ตอนที่ ๓๒ ง/หน้า ๒๘/๒๒ เมษายน ๒๕๔๐